Jamaleònics portarà ritmes de jazz, ska, funk, balkan i reggae al Ressona
01 d’agost 2019

![](/media/zovjspcq/99_c_jamaleonics_2.jpg)  

El grup valencià Jamaleònics actuarà demà divendres, 2 d'agost, en el festival Ressona, que tindrà lloc a Sagunt. El Ressona és un festival gratuït que amenitza les nits dels divendres als peus del Teatre Romà de Sagunt. Este festival està organitzat per l'Ajuntament de Sagunt i Sagunt Reviu, amb el suport del festival Sagunt a Escena.

  

Després de l'actuació de Candeleros la setmana passada, arriba el torn de Jamaleònics, un grup valencià compost per 8 músics que acaben de llançar el seu primer treball i que es troben en plena gira. Els quatre primers temes de Jamaleònics combinen ritme i música en una proposta que no deixa indiferent a ningú, és el que ells anomenen música negra mediterrània. Els seus orígens com a proposta musical es remunten a cinc anys arrere, però des de llavors fins ara han evolucionat apostant pel mestissatge musical i oferint en els seus directes una proposta nova.

  

Després de l'actuació de Jamaleònics, el Ressona comptarà el divendres 9 d'agost amb l'actuació de Pleasant Dreams, la banda de indie-folk de Castelló que va irrompre en l'escena musical de la mà del FIB

  

A més, el 16 d'agost actuarà el grup pamplonica de so garage, Melenas, seguit per l'eclèctic duo murcià Crudo Pimiento, el 23 d'agost. El Ressona tancarà el 30 d'agost amb dos actuacions: la de CALIVVLA, una de les bandes revelació d'enguany en la Comunitat Valenciana, i Blanco Palamera, el duo gallec d’ indie i R&B que presentarà el seu àlbum de debut, Promesas.

  

En definitiva, el que pretén el festival és enriquir el Sagunt a Escena i consolidar la ciutat de Sagunt com a escenari cultural de gran importància i de gran ressò a la Comunitat Valenciana i a la resta d'Espanya, així com, reforçar el turisme de la ciutat donant a conéixer el seu patrimoni impregnant els carrers de cultura.

  

La programació del Ressona ha demostrat ser una guia dels grups nacionals i valencians que sonaran fort l'any vinent. Pel seu escenari han passat grups com Els Jóvens, la banda de folk de Sant Vicent del Raspeig que va arrasar en les passades edicions dels Premis Carles Santos i els Ovidi; o Els Manises, la banda d'Elx que va crear un gènere musical (puerrowave) i que estos dies realitza la seua primera gira nacional.

  

Totes les actuacions del Ressona, que en la seua passada edició va comptar amb més de 4.000 assistents, es realitzaran al costat de la plaça del Restaurador Facundo Roca Ribelles de Sagunt. L'esdeveniment, l'horari del qual està disponible en la web ressona.es, compta amb el suport d'empreses de la localitat com Adetursa, Sagunto Distribución, Cervezas San Miguel i els restaurants Taverna de la Serp y Le Fou.​

​

*   [](http://www.facebook.com/sharer.php?u=https://aytosagunto.es/va/actualitat/jamaleonics-portara-ritmes-de-jazz-ska-funk-balkan-i-reggae-al-ressona/ "Facebook")
*   [](http://twitter.com/share?url=https://aytosagunto.es/va/actualitat/jamaleonics-portara-ritmes-de-jazz-ska-funk-balkan-i-reggae-al-ressona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/jamaleonics-portara-ritmes-de-jazz-ska-funk-balkan-i-reggae-al-ressona/ "Linked In")
*   [](mailto:?body=https://aytosagunto.es/va/actualitat/jamaleonics-portara-ritmes-de-jazz-ska-funk-balkan-i-reggae-al-ressona/)